Jesucristo,
kanüliashi “Pütchi” münüin.
Eetüjüꞌiya nia paala sümaiwa nnojolüiwaꞌaya kasain eein sooꞌopünaa tü mmakat.
Nümaatüjüꞌiya Maleiwa sünain wanaawain nia nümaa.
Nümaashi Maleiwa waneepia paala sümaiwa je mayülinjaꞌa nia sünain nümawaa.
Eꞌitaanüshi nia nütüma Maleiwa sümaiwa paala sünain nükumajüinjatüin tü kasakalüirua süpüshua.
Nnojotsü kasain eein eekai nnojolüin akumajuushin nütüma.
Nia eeꞌiranajaaka atüma saaꞌin wayuu.
Je müshi aka nia saaꞌin wane anakia.
Maa aka jaꞌyain süpüna wayuu sütüma nuwarala chi kaꞌikai,
akaajaa chi wayuu eeꞌiranajaaichipakai aaꞌin nütüma,
niyaawateerü aaꞌu tü shiimüinkat.
Maa aka jaꞌyain süpüna wayuu wattaꞌa maalü jaꞌitairü kojoin paala tü piyuushikat,
akaweeria tü shiimüinkat ayaawatüneerü aaꞌu jaꞌitasü joulüin tü aainjalaakat.
Shiasa soꞌu wane kaꞌi,
nüntakalaka joo wane wayuu kanüliashi Juain saꞌakamüin wayuu.
Ajütünüshi nia nütüma Maleiwa
süpüla niainjachin aapirüin wayuu süpüshua sünain niweetajachin Cristo,
chi anaküinjachikai süpüna wayuu.
Otta Juan,
nimeꞌejakalaka saaꞌin wayuu süpüla sünoujainjatüin nünain Cristo,
chi nüküjakai achiki namüin.
Nnojoishi niain Juan anaküinjachin süpüna wayuu.
Nüchikimaajachi neꞌe
süpüla naapirüinjatüin wayuu nüpüla Cristo sünain niainjachin anaküin süpüna wayuu je sünain nüntajachin maalü saꞌakamüin wayuu süpüla niiꞌiyatüinjatüin tü shiimüinkat sümüin wayuu süpüshua.
Cristo,
chi kanüliakai “Pütchi” münüin,
antüshi yaa mmoluꞌumüin süpüla kepiainjachin saꞌaka wayuu.
Mayaainje akumajuushin nütüma tü wayuukolüirua je tü kasakalüirua süpüshua yaa saaꞌu mmakat,
wainma wayuu mochoojokot oꞌu nia sünain niain eeꞌiyatüinjachin tü shiimüinkat sümüin.
Antüshi nia noumainpaꞌamüin na nüpüshikana süpüla kepiainjachin nia namaa.
Otta mamaneesalii naya nuulia.
Eesü wayuu eekai kamaneein nümüin sümaa neꞌitaain naaꞌin sünain anoujaa nünain.
Je sükajee nanoujain nünain,
eꞌitaanüshii naya nütüma süpüla nayainjanain nüchooin Maleiwa.
Nnojoishii nüchooinshiin naya maa aka jemelin sütüma nei ooꞌulaka nashi,
sükajeejana jeketüin nakuaippa nütüma Maleiwa.
Cristo,
chi kanüliakai “Pütchi” münüin,
wayuulaa müshi süpüla kepiainjachin waꞌaka je süpüla niiꞌiyatüinjatüin nukuaippa Maleiwa wamüin.
Je süka weꞌrapüꞌüin Jesucristo,
chi waneeshikai Nüchon Maleiwa,
sünain anashaatain maꞌi nia,
watüjaa aaꞌuchi chi Maleiwakai sünain anashaatain maꞌi niaꞌaya,
sünain anamiashaatain maꞌi nia,
je sünain pansaain tü nümakat sümüin wayuu.
Otta müshia Juan,
soꞌu wane kaꞌi,
naapirüin na wayuukana eekana nümaa süchiki sünain nüntüichipain naꞌakamüin chi kanüliakai “Pütchi” münüin.
Owootooshi sünain nüküjain nüchiki Cristo namüin.
Müsü nünüiki:
“Nia taküjaka achiki jümüin jooluꞌu chi tamapüꞌüka jümüin sünain maa:
‘Anteechi tachiiruajee sümaa kojuteechin nia toulia sükajee eetüjülin nia tapüleerua’ ”.
Saaꞌu anamiashaatain maꞌi Cristo wamüin waya anoujashiikana nünain,
ayatshi nia sünain aaꞌinraa kasa anasü wamüin.
Tü nuluwataakat anain chi Maleiwakai na wayuu judíokana,
atüjaana aaꞌulu sütüma tü nüshajakat Moisés paala sümaiwa.
Akaajasa maaꞌulu yaa,
tü nukuaippakat chi Maleiwakai sünain anamiashaatain maꞌi nia,
atüjaana aaꞌulu nünainjee Cristo,
süka anamiashaatain maꞌi nia.
Majaꞌa aka tü nukuaippakat sünain pansaain nünüiki,
atüjaana aaꞌulu nünainjee Cristo,
süka pansaain nünüiki.
Nnojotsü wayuu eekai shiꞌrüichin Maleiwa.
Otta chi Nüchonkai Maleiwa,
chi waneeshikai nüchoin,
chi wanaawajiraakai aaꞌin nümaa,
nia eeꞌiyataka nukuaippa Maleiwa wamüin,
süka shiimüin sünain niain Maleiwain maa aka naaꞌin chi Nüshikai.